Cyril op die punt om minimum loon wet te maak | Netwerk24
Cyril op die punt om minimum loon wet te maak
Deur Francois Williams 23 November 2018 13:30
Die jare lange stryd vir 'n nasionale minimum loon kan binnekort uiteindelik oor wees danksy die nodige wetgewing wat pres. Cyril Ramaphosa gaan bekragtig.
Huiswerkers se minimum loon gaan vir eers 75% van die nasionale minimum loon beloop, dus R15 per uur. Foto: iStock
Ramaphosa se kantoor het reeds twee weke gelede laat weet hy kyk dringend na die ondertekening van die wysigings aan die Wet op Basiese Diensvoorwaardes, die Wet op Arbeidsverhoudinge en die nuwe Wet op 'n nasionale minimum loon.
Dié drie wette sal 'n nuwe nasionale minimum loon van R20 afdwing wat op alle werkers in alle sektore van toepassing sal wees. Huiswerkers sal vir eers 75% daarvan, oftewel R15 per uur, moet kry en plaaswerkers 90%, oftewel R18 per uur.
Dit blyk Ramaphosa sal die wetgewing binnekort amptelik onderteken, hoewel 'n bron in die departement van arbeid nie kon bevestig of dit wel al Vrydag sal gebeur nie.
Selfs al sou Ramaphosa die wette reeds Vrydag onderteken, sal die minimum loon eers in Januarie of Februarie 2019 in werking tree, het die persoon gesê.
Die oorspronklike teiken was dat Ramaphosa die wette al in Mei vanjaar sou onderteken, met die inwerkingstelling van die loon teen Augustus, maar die proses is vertraag deur onder meer die oorvloed kommentaar wat in die openbare sittings oor die wetgewing verwerk moes word.
Die vakverbond Cosatu het die nuus van die wette wat binnekort bekragtig sal word verwelkom.
Cosatu en werkers veg al vir dekades daarvoor, sê Matthew Parks, parlementêre koördineerder van Cosatu, in 'n verklaring.
Dit sal die lone van sowat die helfte van die bestaande arbeidsmag verhoog, volgens Parks.
Die lone van plaaswerkers en huiswerkers sal ook oor 'n tydperk van twee jaar verbeter word. Dit sal 'n kontantinspuiting in werkers se sak wees en 'n stimulus vir die ekonomie beteken, sê Parks.
Die minimum loon is vir eers op R20 per uur gestel, maar volgens Parks sal Cosatu veg vir 'n verhoging van meer as inflasie in 2019.
Die klerewerkersvakbond Sactwu het ook die nuus oor die ondertekening van die wette verwelkom. "Dis 'n oorwinning vir baie kwesbare werkers. Dit sal die lone van tussen 4 miljoen en 6 miljoen Suid-Afrikaners verhoog," sê André Kriel, hoofsekretaris van Sactwu.
Meer oor: Matthew Parks | Cyril Ramapahosa | Huiswerkers | Cosatu | Sactwu | Plaaswerkers | Minimum Loon